হৌজিক্কী মতমদা মহাত্মা গান্ধীগী চন্নফম হায়বা হিরমদা ইকোসোক চেম্বর্সতা প্রধান মন্ত্রীনা পীখিবা ৱারোল

সেক্রেতরী জেনরেল এন্তোনিও গুত্তেরেস, প্রসিদেন্ত মুন, প্রধান মন্ত্রী লী, প্রধান মন্ত্রী সৈখ হসিনা, প্রধান মন্ত্রী এন্দ্রিউ হোলনেস, প্রধান মন্ত্রী অর্দের্ন, প্রধান মন্ত্রী লোতে সেরিং, শক্নাইরবশিং, মরূপশিং, মহাক্কী ১৫০শুবা মপোক কুমওনদা হৌজিক্কী মতমদা মহাত্মা গান্ধীগী চন্নফম হায়বা হিরম অসি খন্ননবা ঙসি মফম অসিদা ঐখোয় ময়াম পুল্লরি। মফম অসিদা তিল্লিবা শক্নাইরবশিং ঐনা তরাম্না ওকচরি। মহাত্মা গান্ধীগী ১৫০শুবা মপোক কুমওনদা কোম্মেমোরেতিব স্তাম্প অমা পুথোকপগীদমক ঐগী মাইকৈদগী ঐনা অখন্ননা য়ু.এন.বু থাগৎচরি। গান্ধীজী অসি ভারত মচা অমনি অদুবু মহাক ভারত খক্তগী নত্তে। ঙসি মফম অসিদা পুল্লিবা অসি মদুগী অহিংবা খুদম অমনি। লৈঙাক্কা লাপ্নবা মরী লৈনদবা অমসুং অচুম্বা অমসুং অহিংশাগী শক্তিনা মহাক্না চহি চা কয়া কুইরবা ইম্পয়ার নিকহনবতা নত্তনা মরৈবাক নুংশিবা কয়াদা নীংতম্বগী ইথিল পীখিবা মীওই অমা পুৱারীগী মফম অমত্তদা থেংনখিদ্রি। মহাত্মা গান্ধী অসিগুম্বা মীওই অমনি অমসুং সরকারদগী লাপ্না লৈরবসু, মহাক্না হৌজিক ফাওবা মীওই ক্রোর কয়াগী থম্মোয় খুদুম চল্লি। মহাক্না কৈদৌঙৈদা মখোয়গা উনদ্রবসু মহাক্কী পুন্সিনা কমদৌনা মীওই কয়াগী ইথিল পীবগে হায়বা নহাক্না খঙবা ঙমগনি। মারতিন লুথর কিং জুনিয়র নত্ত্রগা নেলসন মন্দেলা ওইগেরা, মখোয়গী ৱাখল্লোনশিংগী য়ুমফম মহাত্মা গান্ধীনা ওইখি, মখোয় গান্ধীগী পান্দম অদুনি। মরূপশিং, ঙসিদি গনতন্ত্রগী অকক্নবা ৱাহন্থোক অমা লৈরে মদুদি মীয়াম্না মখোয়না অপাম্বা সরকার খনগদবনি অমসুং সরকারনা মীয়ামগী অপাম্বশিংগী মতুংইন্না থবক তৌগদবনি। অদুবু মহাত্মা গান্ধীনা গনতন্ত্রগী অশেংবা শক্তিদা থাজবা থমখি। মীয়াম্না লৈঙাক্কী মখা পোনগদবা নত্তে অমসুং মশা মরোমদোম লেপচগদবনি হায়বা লম্বী মহাক্না তাকখি। মরূপশিং, মহাত্মা গান্ধী অসি ভারতকী নীংতম ইহৌগী লুচিংবনি, অদুবু মিকুপ খরগী ওইনা ঐখোয়না খনসি মদুদি করিগুম্বা গান্ধী মনীংতম্বা লৈবাক অমদা পোক্লম্লবদি, ঐখোয় করি তৌরমগনি? মহাক্না নীংতম লাল থেংনখি, মসি মরুওইবা অমনি অদুবু মসি গান্ধীজীনা পাংথোকখিবা অপুনবা থবক নত্তে। সরকারগী মখা পোন্দবা খুন্নাই অমা শেমগৎনবা মহাত্মা গান্ধীনা মাংজিল থাখি। মহাত্মা গান্ধীনা অহোংবা পুরকখি, মসি মীয়াম্না খঙনরে, অদুবু মসি হায়ফম থোকপা অমনি মদুদি মহাক্না মীয়ামগী নুংগী থৌনা মিকপ থোকহনখি অমসুং অহোংবা পুরক্নবা মখোয় হৌদোকখি। গান্ধীনা নীংতম লালহৌগী থৌদাং লৌরমদ্রবসু, মহাক্না হৌজিক ফাওবা শ্বরাজ অমসুং মশা-মরোমদোম লেপচনবগী মরুওইবা থবকশিংগা লোয়ননা মাংজিল থারমগনি। মসিগী গান্ধীজীগী পান্দম অসিনা ঙসি ভারতনা মায়োক্নরিবা অচৌবা খুদোংচাদবশিং কোকহন্নবা অচৌবা খুৎলায় অমা ওইরে। হৌখিবা চহি মঙাদা, ঐখোয়না মীয়াম শরুক য়াহনবদা মরুওইবা মিৎয়েং থমলে। মসি স্বচ্ছ ভারত অভিয়ান, দিজিতেল ইন্দিয়া ওইগেরা, মীয়াম হৌজিক হায়রিবা খোঙজংশিং অসি মখোয় মশানা মাংজিল থারে। মরূপশিং, মহাক্কী পুন্সি অসি মহাক্কী পাউজেলনি হায়না মহাত্মা গান্ধীনা হায়রমখি। মহাক্কী পুন্সিদগী ইথিল অমা পীনবা গান্ধীজীনা কৈদৌঙৈদা হোৎনখিদে, অদুবু মহাক্কী পুন্সি অসি ইথিল পীনবা মরম অমা ওইখি। ঙসিদি ঐখোয় মতৌ করম্না মিৎ থকহনগদগে হায়বা মতম অমদা হিংলি অদুবু গান্ধীজীগী মিৎয়েংদি কমদৌনা ইথিল পীগদগে হায়বনি। গান্ধীজীনা গনতন্ত্রদা থাজবা থম্বগী থৌদোক অমা ঐনা নখোয়না লিবা পাম্মি। চহি খরগী মমাংদা ঐনা ব্রিতেনগী মহারানি ইলিজাবেথ উনবা মতমদা, মহাক্না পুক্নিং নুংশিনা রুমাল অমা ঐঙোন্দা উৎখি। মসি গান্ধীনা মহাক লুহোংবদা খুদোল ওইনা পীখিবা খাদিনা শাবা রুমাল অমনি। খন্দুনা য়েংউ, ৱাখল্লোনশিংদা মহাক্কী মুক্নবা অমা লৈরবসু, মহাক্না মহারানীগা লৈনবা মরি অদু চেকশিন্না থমখি। মহাক্না মহাক্কী মায়োক্ত লৈবশিং, মহাক্না নীংতমবগী লালথেংনরিবশিংগী য়াইফনবা খনখি অমসুং ইকায়খুম্নখি। মরূপশিং, মসিগী ৱাখল্লোনশিং অসিগা লোয়ননা গান্ধীজীনা চেকশিন্না শেন্নরিবা অসিগুম্বা ফত্তবা থবকশিং অসিদগী মী খুদিংমক্না চেকশিনগদবনি। মখোয় অদুদি থবক শুদনা লন-থুম লেপশিনবা ৱাখল খন্দনা নুংঙাইথোকপা লমচৎ-শাজৎ য়াওদবা লৌশিং চৎন-লোনচৎ য়াওদবা ললোন-ইতিক মীওইবগী খন্দবা সাইন্স কৎথোকপা য়াওদবা ধর্ম্ম ফিরেপ লৈতবা রাজনিতী মসি অইং-অশাগী খল কাইরকপা ওইগেরা নত্ত্রগা তেরোরিজম, শেঞ্জা-থুমজা নত্ত্রগা মশাগীতা খনবা খুন্নাইগী পুন্সি ওইগেরা হায়রিবা গান্ধীজীগী ৱাখল্লোনশিং অসিনা মীওইবা খুন্নাই ঙাকথোক্নবগী লমতাকপা অমা ওইরি। গান্ধীজীনা উৎলিবা লম্বী অসিনা হেন্না ফবা মালেম অমগী পুক্নিং থৌগৎপা ওইগনি হায়না ঐনা থাজৈ। গান্ধীজীগী ৱাখল্লোনশিং অসি মতম শাংনা মীওইবা খুন্নাইগা মখা তানা চৎমিন্নখিগনি হায়বা ঐ খঙই, গান্ধীজীগী ইথিল অমসুং চন্নফম ঐখোয়গী ইরক্তা লেংদনা লৈগনি। অমুক হন্না ঐনা ময়াম পুম্নমক থাগৎচরি। অদোম্বু থাগৎচরি।